DR. KIIZA Besigye asinzidde mu Klezia ya Yesu Kabaka e Rukungiri mu kibuga n’awera enkolokooto nti olutalo lw’aliko okuggya Gavumenti ya NRM mu buyinza atandika lutandike era tajja kukozesa mmundu okuggyako obuwagizi bw’abantu.
Yagambye nti tayinza kuwummula kulwanirira ddembe lya Bannayuganda era tayinza kusirika ng’alaba ebintu bingi bisobye .
‘Nja kugenda mu maaso n’okwogera ku nsobi za Gavumenti okutuusa eggwanga lwerinaatereera’, Besigye bwe yategeezezza.
Yagenze okwetaba mu kusaba kuno okwebaza Katonda byamuyisizzaamu era kwakulembeddwaamu Fr. Gaetano Tibanyenda ow’ekigo ky’e Kuitanda mu Kabale.
Besigye yagambye nti bwe bukeera ku makya Pulezidenti Museveni n’atereeza ensobi zonna eziri mu Gavumenti, okumuwakanya wekukoma.
Yavumiridde obulyi bw’enguzi obuyitiridde mu gavumenti n’agamba nti busaana kulwanyisibwa.
Fr. Tibanyenda mu kubuulira, yanenyezza bannaddiini banne olw’obutavaayo kunenya gavumenti nsobi z’ekola.
Yawadde ekyokulabirako nti ebbanga lyonna Besigye ly’amaze mu kkomera tewali munnaddiini yenna yamukyalirako kyokka nga bagenda ewa pulezidenti Museveni n’abawa amabaasa n’emmotoka.
Besigye yawerekeddwaako Loodi Meeya wa Kampala, Erias Lukwago ne bammemba ba palamenti.
Olwaleero Besigye asuubirwa mu kkooti ne Lukwago e Kabale ku musango gw’okwekalakaasa
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn